Ellefu nýburar fórust í eldsvoða á sjúkrahúsi í bænum Tivaouane (tí-vei-van) í Senegal seint í gærkvöld. Eldsupptök má rekja til skammhlaups í nýju rafkerfi sjúkrahússins.
Macky Sal forseti Senegal greindi frá þessu á Twitter og vottaði mæðrum barnanna og öðrum aðstandendum hluttekningu sína. Þremur börnum var bjargað úr eldinum en ellefu fórust. Hann sagði að eldurinn hefði breiðst afar hratt út en hann kom upp á fæðingardeild spítalans.
Fjölmiðlar í Senegal greinda frá því að nýbúið hafi verið að gera endurbætur á sjúkrahúsinu. Abdoulaye Diouf Sarr heilbrigðisráðherra sagði að rannsókn yrði hafin á brunanum en fyrstu vísbendingar benda til þess að skammhlaup hafi orðið í rafkerfi sjúkrahússins, sem nýbúið var að taka í notkun.
Þessi bruni hefur komið af stað nýrri gagnrýnisöldu á stöðu heilbrigðiskerfisins í Senegal, enda er þetta ekki fyrsta svona atvikið í landinu. Fjögur nýfædd börn létust í eldsvoða í sjúkrahúsi bændum Linguére í norðurhluta landsins, og kröfðust mannréttindasamtökin Amnesty þess í kjölfarið að gerð yrði athugun á öllum fæðingardeildum landsins.
Fyrir rúmum mánði lést svo ófrísk kona eftir að hafa ítrekað beðið um að barnið yrði tekið með keisaraskurði. Hún hafði þá verið með hríðir í 20 tíma. Barnið lést líka. Þetta olli miklum deilum í landinu og heilbrigðisráðherrann viðurkenndi síðar að koma hefði mátt í veg fyrir dauða konunnar. Þrjár ljósmæður sem þá voru á vakt voru dæmdar í sex mánaða skilorðsbundið fangelsi fyrir að veita konunni ekki aðstoð í neyð.